钦定古今图书集成/明伦汇编/官常典/第689卷 > 洪芹
## 钦定古今图书集成/明伦汇编/官常典/第689卷 > 洪芹

按《宋史》本传：“芹，尚书右仆射适之曾孙。以大父泽入
官，甫更调，登进士第，自南平司法改钦州教授。部使
者爱其才，先后并荐之，有旨召审察。丁内外艰，入主
省架阁，迁太学博士，轮对，发明絜矩之道，擢国子博
士，出通判南剑，入为太常博士，累迁将作少监。属词
臣无当上意，慨然思得天下士。丞相程元凤言：‘当今
地望无逾洪芹者’。”进兼翰林、权直秘书少监。开庆元
年，升直学士院，继权礼部侍郎、中书舍人。属兵兴，帝
悟柄任非人，自贻国祸，诏书所至，闻者奋激，盖芹所
草也。丁大全罢相，出典乡郡。芹迁礼部侍郎，缴奏：“大
全鬼蜮之资，穿窬之行，𣊻戾淫黩，引用凶恶，陷害忠
良，遏塞言路，浊乱朝纲。乞尽从谏臣”所请，追官远窜，
以伸国法，以谢天下。沈炎乘上怒，攻丞相吴潜。芹独
缴奏曰：“方国本多虞，潜星驰赴阙，理纷镇浮，陈力为
多。一旦视为弁髦，得无如《诗》所谓‘将安将乐，女转弃
予’乎？”慷慨敢言，天下义之。迁礼部侍郎。帝锐意乡用
而以论去，𨓆寓永嘉，怡然自适。咸淳初，起知宁国府，
卒。有文集。